 NA CHARLES WASONGA MBUNGE wa Alego Usonga Samuel Atandi mnamo Jumatano alifurushwa kutoka bungeni kwa kudai kuwa Naibu Rais Rigathi Gachagua huendeleza ufisadi kwa kuongoza harambee kila mara. Mbunge huyo, ambaye alikuwa akichangia mjadala kuhusu Mswada unaopendekeza kuundwa kwa Mamlaka ya Kusimamia Dawa, 2022, alidai, bila kutoa ushahidi, kwamba pesa ambazo Bw Gachagua hutoa katika hafla hizo ni za ufisadi. “Maafisa wakuu wa serikali hii ni wafisadi zaidi. Thibitisho la hili ni mienendo ya Naibu Rais kubeba pesa kwa magunia kila wiki na kutoa katika mikutano ya harambee makanisani,” akasema Mbunge huyo aliyechaguliwa kwa tiketi ya ODM. Hapa ndipo Mbunge wa Mbeere Kaskazini Geoffrey Ruku Karinga (wa chama cha DP) alisimama kwa hoja ya nidhamu na kudai kuwa Bw Atandi anamharibia jina Bw Gachagua bila kutoa ushahidi au stakabadhi zozote za kuhimili madai yake. “Mheshimiwa Spika nasimamia kwa misingi ya sheria za bunge nambari 91 kumtaka Mheshima Atandi kutoa ushahidi wa kuonyesha kuwa Naibu Rais ni mfisadi. Aidha, ni kinyume cha sheria hizo, kwa mbunge huyu kumharibia jina afisa wa cheo cha juu serikalini katika bunge hili ilhali hana nafasi ya kujitetea,” Bw Ruku akamwambia Spika wa muda Rachael Nyamai. “Kwa hivyo, ikiwa Bw Atandi hatawasilisha ushahidi wa kuthibitisha madai yake, anafaa kuondoa madai hayo na kuomba msamaha kwa bunge hili,” akaongeza mbunge huyo anayehudumu muhula wake wa kwanza. Hata hivyo, Bi Nyamai ambaye ni Mbunge wa Kitui Kusini alipomtaka Bw Atandi aondoe madai hayo na kuomba msamaha, alidinda kufanya hivyo. “Mheshimiwa nitakuvunja moyo kwa sababu sitaomba msamaha kuhusu jambo lililo wazi kwamba maafisa wa serikali hii ni wafisadi,” akasema mbunge huyo anayehudumu muhula wa pili kama mbunge wa Alego Usonga. Hapo ndipo Spika huyo wa Muda alimwamuru Bw Atandi kuondoka bungeni kwa muda wote uliosalia siku hiyo, kwa mujibu wa sheria za bunge nambari 107 (1) (f). Kulingana na sheria hiyo, Spika wa Bunge la Kitaifa anayo mamlaka ya kumfurusha mbunge kwa mienendo mibaya na kukataa kufafanua madai ya kuliharibia heshima bunge hilo, wabunge au watu ambao si wabunge. Hatimaye, Bw Atandi alisalimu amri na kuondoka bungeni huku akizomewa na wabunge wa mrengo wa Kenya Kwanza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  